Progestanelle ako alternatíva k Norethisteronu pre oddialenie menštruácie
Dobrý deň, prosím Vás gynekologička mi predpísala na oddialenie menzesu liek Progestanelle, ale pokiaľ si pamätám zvykol sa predpisovať Norethisteron. Funguje aj liek Progestanelle na oddialenie menštruácie? Ďakujem
Dobrý deň,
ďakujeme za Vašu otázku.
Liek Progestanelle je hormonálna terapia progesterónom. Je predovšetkým určený na liečbu porúch spôsobených nedostatkom progesterónu v prípade nepravidelných cyklov kvôli poruchám ovulácie, bolesti a poruchy menštruačného cyklu, krvácania (krvácanie z dôvodu myómu), pri liečbe menopauzy (v súvislosti s liečbou estrogénmi). Za fyziologických podmienok produkcia progesterónu stúpa v druhej polovici menštruačného cyklu v období ovulácie a po nej. Pomáha pripraviť sliznicu maternice na prijatie a vývoj oplodneného vajíčka. Zároveň v maternici potláča kontrakcie, ktoré by mohli zabrániť jeho prijatiu. Ak k oplodneniu nenastane, jeho hladina klesá a začína sa menštruácia. Z toho dôvodu sa výskyt menštruácie predpokladá po vysadení lieku Progestanelle.
Na oddialenie menštruačného cyklu sa však častejšie v praxi používa spomínaný liek Norethisteron. Vzhľadom na to, že mi nie sú známe bližšie informácie ohľadom Vášho zdravotného stavu, Vaše otázky je potrebné smerovať na gynekológa, ktorý pozná Váš zdravotný stav a vie Vám podať potrebné informácie.
Prajem pekný zvyšok dňa.
S pozdravom
Mgr. Emma Halás Haluščíková